6. juni var de indvandrere, der vil være danske statsborgere, til indfødsretsprøve.

Og testdeltagerne kom vidt omkring i de 40 spørgsmål. Der skulle svares på spørgsmål om den danske højskolebevægelse, Kalmarunionen og Dansk Folkepartis rødder.

Prøven afholdes af en række sprogskoler landet over. Hvert halve år er der mulighed for at gå op til prøven, og det koster 768 kroner at tilmelde sig.

Næste gang prøven afholdes er 28. november.

Læs også : Oliver er brite på brexit-flugt: Tag med ham til indfødsretsprøve

Hvis man består prøven og svarer rigtigt på mindst 32 ud af de 40 spørgsmål, er man et skridt nærmere på at få godkendt en ansøgning om dansk statsborgerskab.

Men der er også andre kriterier, der skal opfyldes, inden man kan få grønt lys til at blive rød og hvid statsborger.

Læs også : Efter indfødsretsprøve: Stadig over et års ventetid på at blive dansker

Der stilles blandt andet krav om, at man ikke har modtaget offentlig forsørgelse inden for det seneste år, at man ikke har gæld til det offentlige, og at man ikke har begået kriminalitet, der har udløst frihedsstraf på mere end halvandet år.